Diari Oficial de la Generalitat Valenciana


Sumari del DOGV 7656, del 12-11-2015 (2015/9064)

RESOLUCIÓ de 26 d'octubre de 2015, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 12/15-AIA Torrevieja.
---------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7656

Data del DOGV
:   12-11-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/9064


Data del document
:   26-10-2015

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Torrevieja
    * impacte ambiental

RESOLUCIÓ de 26 d'octubre de 2015, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 12/15-AIA Torrevieja. [2015/9064]  
De conformitat amb l'article 41.3 de la Llei 21/2013, de 9 de desembre, d'Avaluació Ambiental, el qual estableix la publicació en el Diari Oficial de la Comunitat Valenciana de la declaració d'impacte ambiental, resolc:  
  
Publicar en el Diari Oficial de la Comunitat Valenciana la declaració d'impacte ambiental corresponent a l'expedient 12/15-AIA Torrevieja.  
  
«Declaració d'impacte ambiental  
Expedient: 12/4016-IJN.  
Títol: emmagatzematge i classificació de ferralla, bateries i RAEE.  
Promotor: Mostafa Salhi.  
Autoritat substantiva: Ajuntament de Torrevieja.  
Localització: polígon industrial Casagrande, carrer d'Acacio Rebagliato Pamies, cantonada carrer de Bautista Bertomeu Sober, del terme municipal de Torrevieja (Alacant).  
  
Descripció del projecte  
L'objecte del present projecte és la sol·licitud de llicència ambiental d'acord amb la Llei 6/2014, de 25 de juliol, de la Generalitat, de Prevenció, Qualitat i Control Ambiental d'Activitats a la Comunitat Valenciana, per a una activitat dedicada a l'emmagatzematge i classificació de ferralla, bateries i RAEE.  
La parcel·la on s'ubica l'activitat està situada en sòl urbà d'ús industrial i segons el certificat municipal l'activitat és compatible amb la normativa i el planejament urbanístic municipal. L'activitat a desenvolupar consta principalment de la classificació i emmagatzematge temporal de ferralla fèrrica i no fèrrica, a més de bateries usades i RAEE, en una nau industrial, i es disposa, a més, d'un pati de 306,35 m².   
  
L'activitat ocuparà una nau existent en planta baixa amb una superfície construïda de 471,65 m², amb la següent distribució (superfície útil):  
- Zona de recepció, pesatge i classificació 184,67 m²  
- Zona de pas i circulació 185,26 m²  
- Zona d'emmagatzematge de ferralla 28,80 m²  
- Zona d'emmagatzematge de bateries 4,00 m²  
- Zona d'emmagatzematge de RAEE 20,00 m²  
- Lavabo 6,82 m²  
- Oficina 9,54 m²  
  
Descripció del procés productiu  
L'activitat a desenvolupar en la nau és la següent:  
- Admissió dels residus.  
- Pesatge, control i registre.  
- Classificació i desmuntatge, si escau.  
- Emmagatzematge temporal.  
- Retirada dels residus emmagatzemats per gestor autoritzat.  
La capacitat estimada d'emmagatzematge és la següent:  
1. Residus no perillosos 25 t.  
2. Residus perillosos 4,5 t.  
3. RAEE no perillosos 2 t.  
Quant a l'equip necessari per a l'exercici de l'activitat, disposarà de:  
  
- Bàscula.  
- Eines manuals.  
- Serra de disc (tall de metall).  
  
Adequació de la nau segons el projecte  
L'activitat disposa de subministrament elèctric, abastiment d'aigua potable i connexions de sanejament per connexió a les infraestructures del polígon.  
No es generaran aigües pluvials contaminades, ja que l'activitat s'exercirà a cobert.  
Les bateries usades s'emmagatzemaran en contenidors homologats de polietilé d'alta densitat, amb una capacitat aproximada de 50 bateries, i seran retirades per gestor autoritzat.  
Els residus no perillosos s'arreplegaran en solera de formigó armat i s'emmagatzemaran separats en funció de la seua composició i format.  
  
- La ferralla, els envasos metàl·lics i els metalls mesclats s'emmagatzemaran a granel.  
- L'alumini, coure, llautó, bronze, zinc, plom i estany s'emmagatzemaran en contenidors.  
- Els cables en contenidor flexible (big-bag).  
Quant als RAEE es desmuntaran per a separar les fraccions metàl·liques, excepte els aparells amb gasos fluorats o amb altres components perillosos, que s'emmagatzemaran sense desmuntar, per tant els components metàl·lics resultants de la valoració es gestionaran com a residus metàl·lics no perillosos.  
S'emmagatzemaran a cobert, amb paviment de solera de formigó armat impermeabilitzat, amb sistema de recollida de possibles vessaments accidentals per mitjà de pendent cap a una arqueta cega i estanca.  
Tipologia de residus admesos  
La codificació dels residus per als quals se sol·licita la corresponent autorització administrativa d'emmagatzematge temporal, segons l'Ordre MAM/304/2002, de 8 de febrer, per la qual es publiquen les operacions de valorització i eliminació de residus i la llista europea de residus, és la següent:  
Residus no perillosos  
150104 Envasos metàl·lics.  
160117 Metalls ferris.  
160118 Metalls no ferris.  
170401 Coure, bronze, llautó.  
170402 Alumini.  
170403 Plom.  
170404 Zinc.  
170405 Ferro, acer.  
170406 Estany.  
170407 Metalls mesclats.  
170411 Cables diferents dels especificats en el codi 170410.  
200140 Metalls.  
Residus Perillosos  
160601\* Bateries usades.  
RAEE no perillosos  
160214 Equips rebutjats diferents dels especificats en els codis 160209 i 160213.  
200136 Equips elèctrics i electrònics rebutjats diferents dels especificats en els codis 200121, 200123 i 200135.  
RAEE perillosos  
160211\* Equips rebutjats que contenen clorofluorocarburs, HCFC, HFC.  
200123\* Equips rebutjats que contenen clorofluorocarbonis.  
200213\* Equips rebutjats que contenen components perillosos diferents dels especificats en els codis 160209 i 160212.  
200135\* Equips elèctrics i electrònics rebutjats, diferents dels especificats en els codis 200121 i 200123, que contenen components perillosos.  
Els residus gestionats seran retirats per empresa autoritzades.  
Tramitació administrativa  
Amb data 20 de febrer de 2015, va tindre entrada en la Direcció General d'Avaluació Ambiental i Territorial de la Conselleria d'Infraestructures, Territori i Medi Ambient, l'ofici de l'Ajuntament d'Elda, en què es trasllada l'escrit realitzat per Mostafa Salhi, el qual sol·licita pronunciament sobre la necessitat de sotmetre a avaluació d'impacte ambiental l'activitat d'emmagatzematge i classificació de ferralla, bateries i RAEE, situada en el polígon industrial Casagrande, carrer d'Acacio Rebagliato Pamies, cantonada carrer de Bautista Bertomeu Sober, del terme municipal de Torrevieja (Alacant), i s'adjunta el document ambiental del projecte.  
El 10 de març de 2015, des del Servei d'Avaluació d'Impacte Ambiental, s'emet un informe al promotor on s'indica que l'activitat proposada constitueix un dels supòsits pel qual resulta preceptiu sotmetre el projecte al procediment d'avaluació d'impacte ambiental.  
El 19 de juny de 2015, es registra en la Direcció General d'Avaluació Ambiental i Territorial, la documentació remesa per l'Ajuntament de Torrevieja.  
L'expedient esmentat consta de projecte tècnic, estudi d'impacte ambiental, certificat de compatibilitat urbanística i certificat d'informació pública.  
El tràmit d'informació pública de l'estudi d'impacte ambiental es va dur a terme per mitjà de la inserció del corresponent anunci en el BOP número 81, amb data 29 d'abril de 2015, i la publicació d'un edicte al tauler d'anuncis de l'ajuntament, sense haver-s'hi presentat al·legacions  
  
Consideracions ambientals  
- Les principals afeccions associades a l'activitat seran les següents:  
  
Quant a la producció de sorolls.  
Les principals fonts de soroll són:  
- Operacions de càrrega/descàrrega de metalls.  
- Vehicles de transport.  
Les mesures preventives i correctores proposta en l'estudi són les següents:  
- L'activitat es realitzarà en horari diürn.  
- L'estudi d'impacte ambiental garanteix que en el desenvolupament normal de l'activitat no suposarà un increment del nivell de soroll ambiental en la zona i, en cap cas, no se superaran els límits establits en la normativa vigent en matèria de contaminació acústica.  
Quant a la possible afecció al sòl i aigua.  
Els impactes que l'activitat pot produir en el sòl es deu a la zona d'emmagatzematge de ferralla ja que aquesta pot estar impregnada de substàncies perilloses, com a mesura preventiva per a evitar els efectes esmentat l'establiment proposa disposar de contenidors independents i convenientment identificats, sempre emmagatzemant-se a cobert, i seran retirats per gestor autoritzat.  
S'emmagatzemaran a cobert, amb paviment de solera de formigó armat impermeabilitzat, amb sistema de recollida de possibles vessaments accidentals per mitjà de pendent cap a una arqueta cega i estanca.  
Es requereixen mesures addicionals del protocol de recollida de vessaments accidentals.  
No s'emmagatzemarà residus en el pati exterior.  
No s'ha considerat la necessitat d'establir mesures correctores per a previndre les possibles fuites de PCB, ja que el projecte contempla la no manipulació dels equips que en contenen, atès que s'emmagatzemaran sense rebre cap tractament.  
El programa de vigilància ambiental proposa la realització següent:  
- Inspecció trimestral de l'estat d'impermeabilització del paviment.  
  
- Inspecció mensual dels recipients d'emmagatzematge dels residus perillosos.  
- Inspecció mensual del sistema de recollida de vessaments (arqueta estanca).  
Consideracions jurídiques  
1. El projecte examinat constitueix, segons el que preveu l'apartat 6.c.2, annex I, del Decret 162/1990, de 15 d'octubre, del Consell de la Generalitat, un dels supòsits fàctics en què resulta preceptiva la formulació d'una declaració d'impacte ambiental, després de la resolució administrativa prèvia que s'adopte per a l'aprovació definitiva d'aquell, segons es desprèn de l'article 5è de la Llei d'impacte ambiental i concordants del seu Reglament.  
2. L'expedient ha observat els tràmits previstos en la Llei 21/2013, de 9 de desembre, d'Avaluació Ambiental; en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'impacte ambiental; en la Llei 2/1989, de 3 de març, de la Generalitat Valenciana; i en les altres disposicions que se li apliquen.  
  
3. L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, atribueix a la Direcció General de Medi Natural i d'Avaluació Ambiental la competència en matèria d'avaluació ambiental estratègica i de projectes.  
Tot això, sense perjuí de les autoritzacions que calga obtindre d'altres organismes, de conformitat amb la normativa sectorial que hi siga aplicable.  
Per tot això, fent ús de les facultats que tinc legalment atribuïdes, formule la resolució següent:  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, l'activitat d'emmagatzematge i classificació de ferralla, bateries i RAEE, promoguda per Mostafa Salhi, ubicada en el polígon industrial Casagrande, carrer d'Acacio Rebagliato Pamies, cantonada carrer de Bautista Bertomeu Sober, del terme municipal de Torrevieja (Alacant), sempre que aquesta es desenvolupe d'acord amb l'estudi d'impacte ambiental, el projecte i la resta de la documentació presentada i amb les condicions establides a continuació:  
1. Els residus admesos en l'activitat seran els indicats en la part expositiva d'esta resolució o qualsevol altre codi LER que l'òrgan competent en matèria de gestió de residus considere susceptible d'autorització, sempre que la seua inclusió no comporte la modificació substancial del projecte avaluat i no responga a supòsits en què s'exigisca la tramitació d'un procediment d'avaluació ambiental d'acord amb la legislació sectorial vigent.  
2. En relació amb la zona d'emmagatzematge de residus perillosos (bateries i RAEE perillosos):  
2.1. Com a mesura complementària a la impermeabilització proposada, s'aplicarà pintura epoxi o alguna substància semblant, que reforce la protecció del formigó contra l'aigua i els contaminants químics.  
2.2. En el cas de vessaments d'àcids procedents de les bateries usades, s'utilitzarà prèviament un producte neutralitzador d'àcids (bicarbonat sòdic).  
3. Davant la possibilitat de vessaments accidentals, oli dels vehicles de transport, carretó i manipulació dels residus, s'utilitzaran materials absorbents apropiats (sepiolites), que es depositaran en envasos adequats i es gestionaran per mitjà de gestors autoritzats.  
4. Es portarà un registre documental del programa de vigilància ambiental que permeta comprovar el seguiment i el compliment de les mesures protectores i correctores ambientals proposades en l'estudi d'impacte ambiental presentat. S'inclourà un control documental de la recepció i entrega dels residus, així com la quantitat, naturalesa i codi d'identificació. La documentació del programa de vigilància ambiental estarà a la disposició de les autoritats competents.  
5. A fi d'una adequada evacuació i tractament de les aigües residuals generades en el normal exercici de l'activitat, es connectarà a la xarxa de clavegueram del polígon. Les instal·lacions i paràmetres de qualitat de l'aigua d'abocament s'ajustaran a l'ordenança d'abocament de l'entitat pública de sanejament d'aigües residuals o, en cas de ser més restrictiva, a l'ordenança municipal d'abocaments de l'Ajuntament de Torrevieja. Si fóra necessari, s'aplicaran els tractaments previs pertinents per a complir els límits que s'hi establisquen.  
6. Qualsevol modificació o ampliació del projecte presentat, així com si es detectara cap impacte ambiental no previst en l'estudi d'impacte ambiental, haurà de ser comunicat a l'òrgan ambiental competent, que hi establirà, si escau, l'aplicació de noves mesures correctores.  
  
Segon  
Notificar a les parts interessades que contra la present resolució, ja que és un acte de tràmit, no es pot interposar cap recurs; sense perjuí que puguen utilitzar-se els mitjans que en defensa dels seus drets s'estimen pertinents.  
  
Tercer  
Publicar en el Diari Oficial de la Comunitat Valenciana la present declaració d'impacte ambiental, d'acord amb el que disposa l'article 41 de la Llei 21/2013, de 9 de desembre, d'Avaluació Ambiental.  
La regulació de la vigència de la present declaració d'impacte ambiental serà l'establida en l'article 43 de la Llei 21/2013.  
València, 23 de setembre de 2015.- El director general de Medi Natural i d'Avaluació Ambiental: Antoni Marzo i Pastor.»  
  
València, 26 d'octubre de 2015.- El director general de Medi Natural i d'Avaluació Ambiental: Antoni Marzo i Pastor.